Вира Гудак

**Вира Гудак** (*21. януара 1927—†28. юлия 2011), учителька, културно–просвитна дїячка, режисерка и ґлумица аматерка.

## Биоґрафия

Вира Бесерминї ше народзела у Шидзе 21. януара 1927. року у численей священїцкей фамилиї, оцец Дюра (1881-1949), мац Ана, нар. Гирйовати (1888 -1957). Основну школу закончела у Шидзе, а нїзшу ґимназию у Дервенти (1938–1942), потим перши два класи учительскей школи у Заводу святого Йосифа у Сараєве (1942 -1944), а трецу и штварту класу учительскей школи закончела у Осиєку (1944 - 1946).

У януаре 1947. року Вира Бесерминї розпоредзена на службу до Петровцох, алє ришенє о тим єй сцигло аж у маю спомнутого року, та два мешаци робела у Маринцох, седем километри оддалєних од Вуковара. У Петровцох робела полни 25 роки (1947 - 1972) нє лєм як учителька, алє и як дружтвено-културни дїяч, секретар КПД *Яким Гарди* (1947-1969), руководитель театралней и танєчней секциї и театрални режисер-аматер, а по потреби и ґлумела.

Зоз супругом Штефаном Гудаком, тиж учительом, котри до Петровцох пришол на службу 1953. року (1957. року ше побрали), дали шицко од себе же би културно-просвитни живот у Петровцох досцигнул цо висши уровень и же би облапел цо векше число валалскей младежи. Обидвойо грали на клавиятурних инструментох (Вира на клавире, а Штефан на гармоники), цо им вельо помогло у практичней роботи зоз музичну и танєчну секцию. Медзи собу подзелєли роботу так же Вира превжала на себе режиранє театралних фалатох и роботу зоз танєчну секцию, а Штефан водзел старосц о музики и шпиваню, а по потреби участвовал и у реализациї театралних фалатох.

Гудакова снователька дзецинского часопису *Венчик*, ушорела 1. и 2. число (1971, 1972). У цеку роботи у петровским КПД *Яким Гарди* Вира Гудак достала велї дипломи, пенєжни награди и Бронзову плакету општини Вуковар за досцигнуца на полю ширеня култури.

## Дїялносц у Новим Садзе

У 1972. року Вира Гудак ше зоз троїма дзецми преселєла ґу супругови до Нового Саду (Петроварадин). Ту предлужела робиц як учителька на пестованю руского мацеринского язика у дзешец новосадских основних школох.

Вона зберала дзеци до КУД *Максим Горки* и основала секциї, анґажовала школярох котри грали и иницировала формованє оркестра (руководителє Ш. Гудак, познєйше В. Колбас). У чаше єй роботи (1972-1979) єй школяре зазначели коло 60 значнєйши наступи - од програмох по шветочни академиї, концерти, фестивали, госцованя.

Свою режисерску праксу зоз школскима дзецми Вира Гудак предлужела перше у рамикох новосадского КУД *Максим Горки* дзе зоз дзецинску театралну секцию КУД *Максим Горки* режирала 8 театрални фалати и вецей драмски слички.

Робела и зоз дзецинску секцию Новосадскей сцени АРТ *Дядя*, зоз котру поставела на сцену 8 театрални фалати, од котрих 5 були селектовани на Майски бависка у Бечею, дзе достала вецей припознаня и награди.

Вира Гудак сотрудзовала зоз Драмску програму Радио Нового Саду и режирала 5 радио-драми за дзеци.

До скорейчасовей пензиї пошла пре хороту 1979. року, алє ше ище єден час предлужела занїмац зоз школскима дзецми, поставяюци на сцену пригодни театрални фалати. Остатнї театрални фалат у писаних жридлох реґистровани у 1987. року.

Вира Гудак умарла у Петроварадинє 28. юлия 2011. року, а похована є 30. юлия спомнутого року на петроварадинским теметове.

### Ґлумела у театралних фалатох

### Режирала тоти театрални фалати

## Литература

* Дюра Латяк - *50 роки Драмского меморияла Петра Ризнича Дядї*, Завод за културу войводянских Руснацох, НВУ Руске слово и Дом култури Руски Керестур, Нови Сад, 2018, бок 125-127.

## Референци


Катеґория:Шидянє
Катеґория:Руснаци у Сербиї
Катеґория:Просвита
Катеґория:Учителє
Катеґория:Народзени 1927
Катеґория:Умарли 2011
Катеґория:Режисере
Катеґория:21. януар
Катеґория:28. юлий